**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ԱՐՄԵՆ ՀԱԿՈԲՋԱՆՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՍԵՊՏԵՄԲԵՐԻ 21-Ի ԿԱՊԱԿՑՈՒԹՅԱՄԲ**

Սիրելի´ հայրենակիցներ, շնորհավորում եմ բոլորիս ՀՀ անկախության 30-ամյակի կապակցությամբ:

Բավականին բարդ իրադրության մեջ ձևավորված Հայաստանի անկախ հանրապետությունը շրջադարձային նշանակություն ունեցավ հայոց պատմության մեջ՝ դառնալով մերօրյա հայկական պետականության ձևավորման հիմքը: Այսօր մեր անկախ պետությունը 30 տարեկան է: Եկե´ք բոլորս գիտակցենք պատասխանատվության բարձր աստիճանը և ամեն մեկս իր չափով նպաստենք մեր անկախ երկրի հզորացմանը :

Տարիներ շարունակ  ու մինչ օրս հայ ազգն իր կյանքի գնով պահել ու պահպանել է իր անկախությունը, դրոշն ու զինանշանը, այդ ամենը պահպանել  է քաջարի մարտիկների աննկուն կամքի ու նրանց կյանքի գնով: Արցախյան առաջին պատերազմ, քառօրյա պատերազմ, հուլիսյան էսկալացիա,  և 44-օրյա պատերազմ:

Փա´ռք բոլոր նրանց, ովքեր հիմք դրեցին  մեր պետության անկախացմանը  և հավե´րժ փառք  ու խոնարհում նրանց, ովքեր չխնայեցին ոչինչ հանուն հայրենիքի ու հանուն նրա անկախության:

Մեզ պարտավորեցնում են մեր հերոսների հիշատակները, ովքեր անկախություն կերտեցին սեփական կյանքի գնով,  բայց…չհասցրեցին տեսնել, չհասցրեցին տեսնել  անկախ Հայաստանը:

Փա´ռք ու պատիվ այն հերոսներին, ովքեր գիտակցված ճշմարտության պես ընդունել են կանգնած մեռնելու գաղափարը, ովքեր հանուն մայր հողի ազատագրման հեղել են սեփական արյունը՝ դառնալով լեգենդ:

 Սիրելի´ հայորդիներ, մի´ լքեք ձեր հայրենիքը, վերադարձե´ք ձեր բնօրրանը, ձեր ակնունքներին, եկե´ք միասին հզորացնենք, շենացնենք մեր պապերի օրրան Հայաստանը:

Թո´ղ հավերժ լինի մեր երկրի անկախությունը, քանզի Անկախությունը ես եմ, դու ես և ՀՀ բոլոր քաղաքացիները, իսկ այն պահպանելու առաքելությունը՝ բոլորինս է:

Թո´ղ  այլևս մեր կյանքի արևը հոգեվարք չապրի, թո´ղ երջանիկ վաղը շուտ գա:

Մաղթենք մեր հայոց աշխարհին հայրենյաց նորոգված ոգի, գործելու նորոգված եռանդ ու պատասխանատվություն:

Կեցցե´ հայ զինվորը,

Կեցցե´ Հայաստանի Հանրապետությունը,

Կեցցե´ անկախ Հայատանը: